
A COVID-19 gazdasági hatása a magyar-kínai gazdasági kapcsolatokra, elsősorban az új dimenziót jelentő elektromos-autó gyártásra

REZÜMÉ:
Dolgozatomban a COVID-19 gazdasági hatásait vizsgáltam meg a magyar-kínai gazdasági kapcsolatok tekintetében, továbbá az ennek okán is különös aktualitást kapott, új dimenziót jelentő elektromos-autó gyártás jövőbeli magyarországi lehetőségeit is felmértem. A megfelelő következtetések levonása érdekében hat év főbb import-export gazdasági adatait elemeztem, melyek alapján cáfolhatóvá vált, hogy a COVID-19 válság minden szegmensben rombolta a gazdasági kapcsolatokat. További elemzéseimben bizonyítani kívántam, hogy az Európai Unió karbonsemlegesség elérése érdekében kidolgozott stratégiai terve a jelenlegi gazdasági környezetben alapjaiban hibás, és arra is rámutattam, hogy milyen út vezethetne sikerre. Ezen a ponton kérdésként merült fel, hogy reálisan szemlélve Magyarország elektromobilitásra történő átállását, milyen környezeti elemekkel kell számolni. A Nemzeti Adó- és Vámhivataltól megkért adatok erre is választ adtak. Magyarországi relációt tovább vizsgálva, interjú keretében szereztem be hiteles információkat a kínai NIO gyártól, illetve kutató-elemző munkámat segítette a Pekingben dolgozó tudományos és technológiai szakdiplomata, Balogh András Zoltán úr. Ezek a riportok nagyon sok érdekes kérdésre adtak választ, melyek közül kiemelkedik, a NIO magyar bürokráciát érintő véleménye, illetve az is, hogy a kínaiak általában hogyan viszonyulnak Magyarországhoz, továbbá a tudományos és technológiai szinten milyen együttműködés van a két ország között.



